En lade og 100 bigballer er heldigvis det eneste, der må lade livet, efter en brand brød ud på en gård på Løgstørvej mellem Hobro og Stenild. Nordjyllands Beredskab blev alarmeret om branden af gårdejerens søn. Da de ankom til adressen, kunne branden ses på lang afstand. - Ilden havde godt fat i bigballerne, fortæller indsatsleder Allan Frisk. Udover de mange halmballer huser gården også en masse kyllinger, og da beredskabet ankom, var de bange for, at flammerne ville gå ud over kyllingerne. Derfor spredte de en masse vand ud over kyllingehusene for derved at forhindre, at ilden fik fak i bygningen. - Det lykkedes os, og kyllingerne har ikke taget skade, siger indsatslederen. Tre timer efter branden opstod, er der dog stadig godt gang i flammerne, men på kontrolleret vis. Forude venter en tre-fire timers arbejde for beredskabet, der nu lader hallen brænde ned og flammerne brænde ud. - Det er den nemmeste både at få det slukket på.

Referat:
Det var lige ved at gå galt for en kyllingebesætning på en gård i Hobro. Lørdag eftermiddag udbrød der brand i en lade, og da brandvæsnet ankom, kunne branden ses på lang afstand.